જો જર્મન સિલ્વરની વાત કરીએ તો રાજકોટમાં વીસ રૂપિયાથી માંડીને પાંચ હજાર રૂપિયાની આઇટમ જર્મન સિલ્વરમાં મળી જાય છે, જ્યારે ચાંદીમાં સો રૂપિયાથી લઈને એક લાખ રૂપિયા સુધીની વરાઇટી મળી જાય છે. જૂન મહિનામાં મુંબઈમાં થયેલાં એક મૅરેજમાં પાર્લાના કચ્છી બિલ્ડરે દસ હજાર ચાંદીનાં કીચેઇન પોતાનાં સગાંસંબંધી, પોતાની પાસેથી ફ્લૅટ લેનારા સૌ કસ્ટમર અને મ્યુનિસિપલ કૉર્પોરેશનના અધિકારીને ભેટ તરીકે આપ્યાં હતાં. આ કીચેઇન રાજકોટમાં બનાવવામાં આવ્યાં હતાં. નામ મુજબના અંગ્રેજી આલ્ફાબેટનાં એ કીચેઇન રોકડા સિત્તેર રૂપિયાનાં પડ્યાં હતાં. કીચેઇન બનાવનારા સુરેશ પાલાએ કહ્યું હતું કે ‘ચીનમાં જેમ પ્લાસ્ટિકની આઇટમની મજૂરી ઓછી છે એવી રીતે રાજકોટમાં સોના-ચાંદીના કારીગરની મજૂરી સાવ ઓછી છે. મુંબઈમાં આ ભાવમાં સારી કૉફી-શૉપમાં કૉફી નથી મળતી, પણ રાજકોટમાં એ કિંમતમાં આકર્ષક અને યાદગાર બની શકે એવી ચાંદીની ગિફ્ટ મળી જાય છે. આ જ કારણ છે કે મુંબઈવાસીઓ મૅરેજ કે શુભ પ્રસંગે રાજકોટમાંથી ખરીદી કરવાનું રાખે છે.’